Nuwejaar – Baptistekerk Kemptonpark
‘n Gebed vir 2017
On Desember 28, 2016 Januarie 1, 2017 By baptistekerkkemptonparkIn Christus,Gebed,God,Heilige Gees,Jesus,Liefde,Nuwejaar
Oor die afgelope klomp jare het ek my voornemens vir die nuwe jaar in gebedsversoeke verander. Vandat ek dít begin doen het, het die Here my nog elke keer gehelp om dit suksesvol uit te voer. 2 Ts.1:11-12 is ook ‘n vers wat ek gereeld vir myself en vir die gemeente bid. Let op die woord ‘resolve’ (Afr. voorneem) in v.12:
“…we always pray for you, that our God… may fulfill every resolve for good and every work of faith by his power, so that the name of our Lord Jesus may be glorified in you, and you in him, according to the grace of our God and the Lord Jesus Christ.” (ESV).
Hierdie jaar bid ek om die Here se liefde beter te verstaan. Daarom het ek besluit om vandag Ef.3:14-21 te preek. Al is dit nie noodwendig jóú voorneme vir 2017 nie, hoop ek dat dit vir jou soos koue water in die woestyn sal wees.
Die God van gebed (v.14-15)
‘n Paar jaar gelede het my vriend ‘n reeks deur die Onse Vader gepreek. Hy het ‘n geweldige ervaring van die Here se liefde en sorg gehad toe hy sy Vaderskap verstaan het. Dit het vir hom meer vrymoedigheid in gebed gegee. Omdat Paulus dit verstaan het, het hy ook met vrymoedigheid na die troon van genade toe gekom. Dit is die sentrale punt van v.14-15.
Die Efesiërs het God se wonderlike verlossing ervaar (hfst.1-3). Paulus se gebed was dat hulle meer hiervan sou verstaan het (v.14-19). Om sy eerbied en desperaatheid te wys, het hy voor die Here gekniel (v.14, vgl. 2 Kron.6:13, Dn.6:10, Mt.15:25, Lk.5:8, 22:41, Hd.9:40, 20:36, Fil.2:10). Volgens Jesus se eie voorbeeld en lering het hy tot die Vader gebid (v.14, Mt.6:6, 9, 7:11, 26:39). Ons gebede is tot die Vader, deur die Seun wat in ons plek staan, in die krag van die Heilige Gees wat ons help om te bid (v.14, 16, 17, 2:18).
Die Vader is die Een van wie elke familie in die hemel en op die aarde sy naam ontvang (v.15). Wat beteken dit? Miskien bedoel Paulus dat die tipiese familie-patroon van ouers en kinders van God af kom: Hy is ons Vader en ons is sy kinders. Of dalk bedoel hy dat die gelowiges in die hemel en dié wat nog op die aarde is, God as hulle Vader het.
Daarom kan ons met vrymoedigheid tot Hom bid (Heb.4:16). Vrymoedigheid beteken nie dat ons disrespekvol is nie. Paulus was vrymoedig genoeg om God sy Vader te noem, maar respekvol genoeg om sy knieë voor Hom te buig. Die punt is nie dat jy nie mag loop of staan wanneer jy bid nie (Lk.18:13-14, Mk.11:25), maar eerder dat jy die Here se grootheid en jou nietigheid moet erken (Ps.95:6).
Dink dan vir ‘n paar minute oor sy grootheid en aanbid Hom voordat jy vir enigiets vra. Dit sal help as jy ‘n Psalm of ‘n ander Skrifgedeelte oor God se liefde, grootheid, Vaderskap, Wese, ens. oordink.
Dink ook daaraan dat God jou Vader is. Hy is beter as enige aardse pa. Hy is volmaak en sal nooit iets doen om jou te benadeel nie. As jy dít onthou, sal dit jou help om vrymoedigheid te hê wanneer jy bid. Die Here wil, kan en sal jou help. Al wat Hy van jou vra is dat jy in sy Seun moet glo.
Die inhoud van gebed (v.16-19)
Paulus se gebed is soos ‘n leer met vier trappe: elke trap help jou om hoër te klim, sodat jy bo kan uitkom. Paulus het gebid dat die Efesiërs geestelik versterk sou word (v.16), dat Christus in hulle harte sou woon (v.17), dat hulle krag sou hê om sy liefde te verstaan (v.17-19a), dat hulle met die Here gevul sou word (v.19b). Om die hoogste trap te bereik, moes hulle die eerste drie geklim het. Kom ons klim hulle een vir een.
 Paulus het gebid dat God die Efesiërs geestelik sou versterk het in ooreenstemming met die rykdom van sy heerlikheid (v.16). Hierdie rykdom was onbeperk en kon nie uitgeput word nie (v.16, 8, Rm.11:33, Fil.4:19, Kol.1:11). Daar was genoeg voorraad, sodat die Here hulle deur sy Gees kon versterk het (v.16). Paulus het nie bloot vir die uiterlike versterking van siek of ou gelowiges gebid nie, maar vir die Here se innerlike versterking (v.16, 6:10, 2 Kor.4:16, Fil.4:13).
 Paulus het gebid dat Christus in die Efesiërs se harte moes woon (v.17a, 2:22). Deur die Gees het Hy reeds ingetrek toe hulle tot bekering gekom het (Rm.8:9, Gal.2:20), maar die huis van hulle harte het nog nie gelyk soos wat Hy daarvan gehou het nie. Die gekraakte mure, stukkende teëls, druppende plafon en spinnerakke van sonde het aandag nodig gehad. Deur die krag van die Heilige Gees was Hy besig om die huise van hulle harte reg te maak en te versier, sodat dit ‘n aanneemlike tuiste vir Hom kon wees.
 Paulus het gebid dat die Efesiërs krag sou hê om die onmeetbare dimensies van Christus se liefde te verstaan (v.17b-19a). Hulle was alreeds in die vrugbare leemgrond van sy liefde gewortel, en op die stewige fondasie daarvan vasgesement (v.17). Nou moes hulle nog meer versadig geword het met die reën van sy liefde; Jesus wou die mure van hierdie tempel met die edelstene van sy liefde versier het (v.18).
Brute breinkrag was nie genoeg om hierdie liefde te verstaan nie (v.18-19). Saam met die res van die gemeente het hulle die bonatuurlike krag van die Heilige Gees benodig om iets van die breedte, lengte, hoogte en diepte van Jesus se liefde te verstaan (v.18-19, 16, Rm.5:5).
‘n Ondervinding wat Jonathan Edwards se vrou Sarah gehad het, illustreer wat ek bedoel. Só het sy dit beskryf:
‘…all night I continued in a constant, clear, and lively sense of the heavenly sweetness of Christ’s excellent and transcendent love… I seemed to myself to perceive a glow of divine love come down from the heart of Christ in heaven into my heart in a constant stream, like a stream or pencil of sweet light… there seemed to be a constant flowing and reflowing of heavenly and divine love, from Christ’s heart to mine and I appeared to myself to float or swim in these bright, sweet beams of the love of Christ, like the motes swimming in the beams of the sun, or the streams of light which come in at the window. My soul remained in a kind of heavenly elysium [paradise].’
Die Here het vir haar siel die krag gegee om Christus se liefde te geniet. Wat Sarah Edwards beleef het, help ons om iets van Paulus se woorde te verstaan.
 Paulus het gebid dat die Efesiërs gevul sou wees met die volheid van God (v.19b, 4:13, 5:18, Jh.14:21, 23): met die Vader (v.14), die Seun (v.17, 19a) en die Heilige Gees (v.16). Hy het basies gebid dat die Efesiërs geestelik volwasse sou word. Om dit te bereik moes hulle die Here se liefde geken het (v.18-19). Wat bedoel ek?
‘n Kind wat in ‘n liefdvolle huisgesin grootword, het ‘n beter kans om volwasse te word as een wat in ‘n huis lewe waar die ouers en kinders mekaar haat. En so is dit ook in die geestelike realm: as jy in die warm atmosfeer van Jesus se liefde grootword, sal jy wees soos ‘n plant in ‘n kweekhuis – jy sal groei en later ook volwasse word.
Om volwasse te word in die Here se liefde móét jy bid soos wat Paulus in hierdie verse gedoen het. Jy kan nie net vir jou kind se eksamen, jou ma se siekte, ‘n veilige reis Kaap toe, genoeg geld om deur die maand te kom en ‘n ander werk bid nie. Dit is nie verkeerd om hiervoor te bid nie, maar jy kan nie daar ophou nie. Jy moet ook (en eintlik hoofsaaklik) vir geestelike dinge bid. Bid die gebede aan die begin van Paulus se briewe. Bid vir:
[a] Blydskap, vrede en hoop (Rm.15:13).
[b] ‘n Dieper kennis van God en die wysheid om daarvolgens te lewe (Ef.1:17).
[c] ‘n Toenemende liefde en die vermoë om te kan onderskei (Fil.1:9).
[d] ‘n Heilige lewe wat die Here verheerlik (Fil.1:10-11).
[e] Krag en geduld om te volhard (Kol.1:11).
[f] Hulp om jou goeie voornemens en werke van geloof uit te voer (2 Ts.1:11).
[g] ‘n Hart wat die Here liefhet (2 Ts.3:5).
Die innerlike krag om hierdie dinge te doen kom nie van onsself af soos wat die Buddhiste en die New Age beweging glo nie. Dit kom van die Here af (v.16). Ons het veral die Heilige Gees se krag nodig om Jesus se liefde te ken (v.18-19). Hoe maklik betwyfel ons nie die Here se liefde wanneer dit met ons sleg gaan nie? Bid dan vir die krag om dit te verstaan.
Moet asb. nie daarvoor bid as jy van plan is om in 2017 van die gemeentelike samekomste af weg te bly nie (ek praat nie hier van iemand wat by die gelowiges wil wees, maar te siek is om uit te kom nie). Om die Here se liefde te ervaar moet ons dit saam met ander gelowiges geniet (v.18). Jy gaan dit nie deur ‘n mistiese ervaring in ‘n grot of ‘n klooster kry nie.
Maar dit gaan ook nie soos golwe oor jou spoel net omdat jy in ‘n erediens was nie. Jy moet deur geloof na die kruis toe kom as jy die soet heuning van sy liefde wil proe (Rm.5:8, Gal.2:20, Ef.5:2, 1 Jh.3:16, 4:9-10). Dáár sal jy sien dat sy liefde hoër is as die hemel, dieper as die hel, langer as die aarde en breër as die see (v.18, Job 11:7-9, Ps.136, 36:6, Jer.31:3, Jh.3:16, 13:1, Rm.8:38-39). Jy sal weet dat die Here jou so liefhet soos wat Hy Homself het (Jh.15:9, 17:23). Jy sal met ‘n dankbare hart en soos ‘n voorskoolse kind sing:
‘The love of Jesus is so wonderful… O, wonderful love! It’s so high you can’t get over it, it’s so deep you can’t get under it, it’s so wide you can’t get around it. O, wonderful love!’ Jy sal die Here met jou hele hart wil liefhê, en ook jou naaste liefhê soos wat jy jouself liefhet (Mt.22:37, 39).
Die krag van gebed (v.20)
Charles Spurgeon se ma het vir hom gesê: ‘Ah, Charles! I often prayed the Lord to make you a Christian, but I never asked that you might become a Baptist.’ Hy het geantwoord: ‘Ah, mother! the Lord has answered your prayer with His usual bounty, and given you exceeding abundantly above what you asked or thought.’
Ek weet dat Spurgeon maar net ‘n grap gemaak het, maar Paulus praat hier van dinge wat baie groter is as oor watter denominasie reg is. Hy praat van die bonatuurlike krag wat ons nodig het om Christus se oneindige liefde te ken. En dan sê hy dat dit vir die Here baie maklik is om hierdie gebede te beantwoord – makliker as wat dit vir ons is om vir ‘n kind ‘n snytjie brood te gee (v.20, 2 Kor.9:8). Die Here kan doen ver bo wat ons kan bid of dink (v.20). Ons gebede en gedagtes is klein, maar die Here is groot (v.20).
Daar is niks wat ek en jy kan bid wat die Here nie kan doen nie (v.20, Mt.19:26, Lk.1:37). Hy kan enige gebed verhoor volgens die krag van die Heilige Gees wat in ons werk (v.20, 16). Moet dan nie vir klein en simpel dinge bid soos om die LOTTO te wen nie. Bid vir groot dinge bid soos om Christus se oneindige liefde te ken, en om gevul te wees met die volheid van God. Glo dat die Here instaat is om jou te antwoord (v.20). Die enigste beperking is die Here se almag, en daarom is daar nie ‘n beperking nie. Dit lyk vir my of ons biddeloosheid en ongeloof die beperking is (Jk.1:6-7, 4:2).
Die doel van gebed (v.21)
Ek het ‘n motorfiets wedren gesien waarin die wenner met groot blydskap oor die wenstreep gery het. ‘n Paar minute daarna het een van die baan beamptes gesê dat die wenner op ‘n stadium in die resies sy voet neergesit het, en daarom gediskwalifiseer moet word. Net so kan ons tot die regte God en vir die regte dinge bid, maar op die einde struikel omdat ons die verkeerde doel gehad het.
Die doel van jou gebede en die antwoorde daarop moenie wees om die lekker gevoel van God se liefde te ervaar nie, maar om die Here te verheerlik (v.21). “En wat julle ook al in my Naam mag vra, dit sal Ek doen, sodat die Vader in die Seun verheerlik kan word.” (Jh.14:13).
Net soos die Here se liefde, word sy heerlikheid die duidelikste in die gemeente gesien, waarvan Christus die Hoof is (v.21, 1:22-23). Hierdie heerlikheid behoort in elke geslag en in alle gemeentes aan die Here, tot in ewigheid (v.21). Dit sal verseker so wees: Amen (v.21).
In party kerke spring mense van een ervaring na die volgende toe. Sommige bid asof die Here ‘n groot Kersvader is wat vir hulle geskenke moet gee. Moenie so wees nie. Fokus op die Gewer en nie op die geskenke wat Hy vir jou kan gee nie. Dis nie verkeerd om die Here se liefde te geniet nie, maar ons moet ook nie ‘n afgod van ‘n emosionele ervaring maak nie. ‘n Prediker van ouds het gesê:
‘The true-bred Christian…loves Christ for Christ… [true love] makes the soul love the gift for the Giver’s sake; it will make the soul to love the Giver without the gifts. And verily, they shall not be long without good gifts from Christ, that love Christ more than his gifts.’
In 1762 het William Grimshaw die volgende woorde in ‘n brief gesê: ‘And now, what doth the Lord require of you, between this day and death; this new January, and the new Jerusalem? Only love… It is heaven on earth, and heaven in heaven. O that you may always be filled with this love, this heaven, this Christ, this God!’
 Jonathan Edwards, Works: vol.1, p.lxv
 C.H. Spurgeon, Autobiography: vol.1, p.45
 Thomas Brooks, Heaven on Earth, pp.239-240
 Iain Murray, Pentecost Today?, p.93
On Desember 30, 2015 Desember 30, 2015 By baptistekerkkemptonparkIn Christelike lewe,Nuwejaar
As ons kinders se lewens soos ‘n wipplank is, het ons in die 21ste eeu die wipplank aan die eenkant te swaar gelaai. Aan die ander kant het ons ‘n emmer vol droë blare gesit, en gehoop dit sal die wipplank uitbalanseer. Ons sit baie tyd en geld in, sodat ons kinders eendag die mooiste, slimste, beste, en rykste kan wees. Ons het tieners wat hoofleiers word, beurse kry, rye balkies het wat aan die vloer raak, populêr is, en ingeneurs word. Maar wanneer dit by karakter kom is ons kinders soos iemand wat ly aan bloedarmoede. Dit is van ‘n myl af sigbaar dat karakter nie die sterkpunt is van tieners in die 21ste eeu nie.
Dieselfde is waar van moderne Christene. Waar is die Christene wat geestelik volwasse, dapper, en volhardend is? Die Christene wat ‘n goeie fondasie van Bybelse teologie onder hulle voete het, wat nie mense vrees nie maar hulle diep liefhet en vir hulle omgee? Die Christene wat manne en vroue van gebed is, nederig en geduldig is? Sal jy in 2016 so ‘n Christen word en dit aan die volgende geslag oordra?
Charles Simeon was ‘n Britse prediker in 18de en 19de eeu. Hy het eenkeer in ‘n preek vertel van ‘n man wat ‘n lighuis moes beman, en aan die slaap geraak het. Hy het beskryf hoe die skip gesink het, die verminkte lyke op die strand gelê het, en hoe huilende weduwees op die strand gestaan het. Toe die mense navraag doen, het hulle uitgevind dat die man in die lighuis aan die slaap geraak het. Dertig jaar na die preek het ‘n man beskryf hoe Simeon se stem deur die saal ge-eggo het: ‘Asleep!’ Die man het vertel hoe Simeon se woorde ingesink het by almal wat daar was. Moenie geestelik aan die slaap raak nie. Wees waaksaam.
In 1 Korintiërs 16:13-14 gee Paulus vyf opdragte wat die hele brief opsom. Elke opdrag staan in ‘n voortdurende bevelsvorm: ons moet aanhoudend hierdie opdragte uitvoer. Heel eerste beveel hy geestelike waaksaamheid (v.13). Waak en bid teen versoeking (Kolossense 4:2, Matteus 26:41). Waak teen Satan (1 Petrus 5:8). Waak teen vals lering (Handelinge 20:31, 2 Korintiërs 11:14). Waak en wees gereed vir die wederkoms (15:52, Openbaring 16:15).
Wees waaksaam. Moenie geestelik slaap, laks, of lui wees nie. Die Skrif sê:
“Wees nugter op die regte manier, en sondig nie; want sommige het geen kennis van God nie. Ek sê dit tot julle beskaming.” (15:34).
“Laat ons dan nie slaap soos die ander nie, maar laat ons waak en nugter wees. Want die wat slaap, slaap in die nag; en die wat dronk word, is in die nag dronk.” (1 Tessalonisense 5:6-7).
“En dit te meer, omdat ons die tydsomstandighede ken, dat die uur vir ons reeds daar is om uit die slaap wakker te word; want die saligheid is nou nader by ons as toe ons gelowig geword het.” (Romeine 13:11).
“Daarom sê Hy: Ontwaak, jy wat slaap, en staan op uit die dode, en Christus sal oor jou skyn.” (Efesiërs 5:14).
“Wees wakker en versterk die wat oorbly, wat op die punt staan om te sterwe, want Ek het jou werke nie volkome voor God gevind nie.” (Openbaring 3:2).
Hoe lyk iemand wat geestelik aan die slaap is?
 So iemand speel met sonde, regverdig en verskoon dit, beskuldig ander, rasionaliseer asof dit nie so erg is nie, probeer sy of haar sonde wegsteek. So ‘n persoon is bang dat mense sleg van hulle dink. Gevolglik verdedig hulle hulself sonder dat enigiemand hulle aangekla het.
 So iemand vind nie meer vreugde in Bybelstudie en gebed nie. Hierdie dinge word vir hulle ‘n plig. Hulle eer God met hulle lippe, maar hulle hart is ver van Hom af. Hulle skeep hulle stiltetyd af, en los dit later heeltemal.
 Hulle bly al hoe meer van eredienste af weg, want die Woord en die nagmaal laat hulle skuldig voel.
 Hulle raak meer en meer materialisties. Hulle leef vir hierdie wêreld, want hulle het vergeet van die volgende.
 Hulle geniet die wêreld en sy dinge. Hulle kyk films wat hulle nooit sou kyk nie. Hulle luister na en vertel grappe wat hulle voorheen gewalg het. Hulle doen dinge wat hulle nooit gedoen het nie: rook, te veel drink, vloek.
 Hulle harte is koud as hulle sing. Hulle sing die woorde soos ‘n pappegaai, en dagdroom terwyl hulle sing.
Is jy so? Die Vader wag met verlange dat jy terugkeer. Bely en erken jy het van die Here af weggedwaal (1 Johannes 1:9, Jakobus 4:8-10, Spreuke 28:13). Begin om weer reg te doen (Openbaring 2:4-5, 3:3). Vra dat ‘n volwasse Christen jou aanspreeklik hou. Breek met die vriende wat jou weggerokkel het. Moenie net ‘n toeskouer in die kerk wees nie, maar dien en raak betrokke. Hou aan om reg te doen, al voel jy nie die vuur in jou hart nie. Bid vir die vuur en wag op die Here.
Dalk is jy nie op ‘n dwaalweg nie. Moenie dink jy sal nooit afdwaal nie (10:12). Onthou vir Petrus en Dawid! Onthou: die duiwel vat nie vakansie nie en hy slaap nie. Wees waaksaam.
Was jy al ooit by ‘n kinderpartytjie waar die ouers vir hulle kind ‘n springkasteel gehuur het? Het jou kind al seergekry, sodat jy op die springkasteel moes klim. Hoe het dit gevoel om daarop te loop? Het jou bene gebewe soos jellie? So is party mense in die Skrif. God wil hê ons moet rotsvas staan, en nie wankel nie (v.13).
Die Korintiërs moes vasstaan in die geloof en nie wankel nie (v.13, 15:1-4). Paulus praat nie hier van persoonlike geloof nie, maar van die geloof – die Christelike geloof soos vervat in die Skrif (vgl. Judas 3). Sy bedoeling is letterlik: ‘staan vas in die Woord’. Hoe doen jy dit?
 Vermeerder die kwaliteit en kwantiteit van jou Skrif-inname in 2016.
 Word ‘n leser van goeie en gesonde Christelike boeke. Tot aan die einde van sy lewe nog wou Paulus lees (2 Timoteus 4:13). Natuurlik kan jy nie enige ‘Christelike’ boeke lees nie. Bestel vir jou boeke by Good Neighbours in Randburg, Christian Book Discounters landwyd, of Augustine Bookroom in Pretoria. Lees John Bunyan, Thomas Brooks, Thomas Watson, John Flavel, Richard Sibbes en ander Puriteine!
 Lees Charles Spurgeon se preke. Laai goeie preke af by www.gty.org
 Kry vir jou ‘n opsomming van die groot Bybel-leerstellings: die 1689 Baptiste Geloofsbelydenis of die Westminster Kategisme. As jy dieper wil delf kan jy vir jou Wayne Grudem se Systematic Theology kry. Dis eenvoudig geskryf en het praktiese toepassings aan die einde van elke hoofstuk.
 Lees die kerkgeskiedenis om te sien hoe Christene deur die eeue die Skrif verstaan het. N.R. Needham se 3 volumes, 2000 Years of Christ’s Power is baie maklik en lekker om te lees.
 Toets jou gedagtes teen ander Christene, en deel wat jy in die Skrif leer. Leer by ander. Moet egter nie soos ‘n parasiet op hulle studie en kennis teer nie, maar lees en ondersoek die Skrif vir jouself.
Neem jou voor om alles in die Skrif te glo, al verstaan jy dit nie. Moenie sê: ‘Hierdie verse maak nie sin nie; daar is seker ‘n fout in die Bybel’ nie. Sê eerder: ‘Die Skrif is perfek. Ek verstaan dit nie want ek is swak en blind.’
As jy nie groei in die Skrif en onder die gereelde prediking van die Woord nie, sal jy soos ‘n golf deur die wind gedryf word: jy sal twyfel en wankel (2 Petrus 3:17-18, Efesiërs 4:11-14). As jy staan vir niks sal jy val vir alles. Iemand wat so is val maklik vir vals lering, skuif gereeld kerke, en spring alewig rond tussen leerstellings (dán glo hulle jy kan jou redding verloor, dán glo hulle jy kan nie, dán glo hulle jy kan, dán glo hulle weer jy kan nie). Hierdie mense se teologie verander soos Kaapstad se weer.
Ek het vanjaar vir my kinders geskiedenis geleer. Daar is ‘n groot verskil tussen manlikheid in die 1800’s en manlikheid vandag. Vandag is ‘n man iemand wat op 15 rook, vieslik vloek en drink, model hare en klere dra, goed gebou is. In die 1800’s was ‘n man iemand wat op 14 ‘n mensvreter leeu doodgeskiet het, diep Christelik was en sy gesin in die Woord gelei het, bereid was om te sterf eerder as wat hy vir die vyand gesê het waar sy pa is, vroue met respek hanteer het. Die Bybel vra ons moet so wees – ook op ‘n geestelike vlak (v.13).
Die Korintiërs moes manlik wees (v.13). Dit beteken nie vroue moes nie vroulik wees nie. Dit beteken eerder dat Christene nie lafharte moet wees nie, maar dapper (vgl. 1 Konings 2:2-3, 1 Samuel 4:9, 2 Samuel 10:12). Ons moenie kinders wees in ons denke nie (3:1, 14:20). Word groot (13:10), of ‘man up’ soos hulle in Amerika sê. Hoe doen jy dit?
 Moenie ‘n bangbroek wees wat weghardloop vir jou vyand, of in jou dop kruip as jy teenstand en kritiek kry nie.
 Moenie tou opgooi of gou opgee as die taak vir jou te moeilik lyk nie.
 Werk hard. Moenie denkbeeldige gevare vrees nie. “Die luiaard sê: Daar is ‘n leeu op die pad, ‘n leeu op die pleine.” (Spreuke 26:13).
 Wees ‘n ‘man’ wat besluite kan neem en nie rondval nie; wat jou gesin geestelik kan lei; wat jou rebelse kind kan tug en nie jouself bejammer nie; wat nie jou stukkende huwelik op die rotse los en skei nie, maar die wa deur die drif trek; wat nie soos ‘n papbroek passief rondsit nie, maar aksie neem; wat nie ander beskuldig nie, maar jou pak vat soos ‘n ‘man’ en dan jou probleme oplos; wat nie die waarheid kompromeer omdat jy nie wil aanstoot gee nie; wat nie bang is om die evangelie te deel nie.
Om dit reg te kry, sal dit help as jy lees van die Bybel-helde en dapper Christene in die geskiedenis. Lees van Abraham wat ‘n hele weermag aangevat het met 318 man, van Nehemia wat die stadsmuur binne 52 dae herbou het terwyl sy vyande hom gedreig het, van Rut wat nie toegelaat het dat min geld of haar weduweeskap haar onderkry nie, van jong Dawid wat ‘n reus aangevat het, van Dawid se dapper soldate wat leeus en reuse doodgemaak het, van Paulus wat aangehou het om te preek ten spyte van opposisie en vervolging, van Jesus wat die aaklige kruis verduur het om ons te red.
Maak vriende met mense wat so is. Leer uit hulle voorbeeld. Onthou dat God in al hierdie dinge met jou is. Jy kan dus dapper en manlik wees sonder om bang te wees. “Het Ek jou nie beveel nie: Wees sterk en vol moed, wees nie bevrees of verskrik nie; want die HERE jou God is met jou, oral waar jy heengaan.” (Josua 1:9).
Kom saam met my na die museum van geestelike groei toe. Voor jou is ‘n prent van Christene in 17de eeu Engeland. Party sit op kerkbanke. ‘n Horlosie teen die muur wys hulle sit reeds vir twee ure en luister aandagtig na ‘n diep preek. Ander leer die kategisme. Ander sit as gesin om ‘n groot tafel met ‘n swaar Bybel waar hulle huisgodsdiens hou. ‘n Man stap in die veld waar hy bid en die Skrif oordink. ‘n Paar vroue staan in die mark waar hulle die evangelie met ongelowiges deel.
‘n Paar gange verder is daar ‘n prent van westerse Christene in die 21ste eeu. Party lees ‘n oulike Whatsapp met ‘n morele les. ‘n Man sit voor sy rekenaar en lees gou ‘n kort dagstukkie met ‘n gebed onderaan voordat hy sy besige dag begin. ‘n Naskool tannie sit met ‘n kind om die tafel en leer vir hom ‘n rympie gebed: sy ouers is te besig om vir hom die Bybel te leer. Party mense sit in ‘n kerkgebou en glimlag aan die einde van ‘n 10-minute motiverende prekie. Ander mense staan in ‘n donker saal en sing vir ‘n uur totdat hulle lekker voel. Ander gee R5 vir ‘n bedelaar, maar deel nie die evangelie met hom nie.
God wil nie hê ons moet swak wees nie. Hy wil hê ons moet geestelik sterk word (v.13, 8:7-12). Die Grieks vir ‘wees sterk’ staan in ‘n passief en beteken letterlik: word sterk gemaak (deur God). Paulus bid elders “dat Hy aan julle mag gee na die rykdom van sy heerlikheid om met krag versterk te word deur sy Gees in die innerlike mens” (Efesiërs 3:16). Hy sê ook: “word kragtig in die Here en in die krag van sy sterkte.” (Efesiërs 6:10). Vir Timoteus sê hy: “Jy dan, my seun, wees sterk deur die genade wat in Christus Jesus is” (2 Timoteus 2:1). Manlikheid en krag is soos Dawid en Jonatan wat nie geskei kan word nie.
Wees geestelik sterk. Maak gebruik van die genademiddele om geestelik sterk te word: die Skrif, gebed, die nagmaal, die doop, geestelike gemeenskap, die geestelike gawes, evangelisasie, kerktug, bydraes vir die Here se werk, ander mense se diensbaarheid en gebede.
Geestelik kan jy nie altyd in gr.1 bly nie; jy moet probeer om jou matriek te kry. Moet egter nie daarmee tevrede wees nie. Werk vir ‘n geestelike BA, MA, en PhD. Hou aan groei totdat Jesus kom (Hebreërs 5:12-6:2). Leer soveel as wat jy kan deur die Bybel, asook goeie preke, boeke, en konferensies. Gehoorsaam wat jy in die Woord leer. Maak vriende met mense wat geestelik sterk is en leer by hulle. As jy geestelik swak is sal jy makliker val vir versoeking, en sal jy sukkel om kop bo water te hou in beproewing. Jy sal ook makliker val vir vals lering.
‘n Teelepel suiker in jou tee deurtrek dit sodat alles soet proe. Net so moet liefde jou hele lewe soet maak en alles wat jy doen en sê beïnvloed. Dit is die les in v.14.
Om sterk en manlik te wees beteken nie jy moet hard wees nie. Ons moet v.13 en alles in liefde doen (v.14, hfst.13, 14:1). As ons mekaar liefhet sal ons die eenheid bevorder (1:10-12), ons gawes gebruik om mekaar op te bou (hfst.12-14), mekaar in ag neem wanneer dit by grys areas kom (hfst.8-10), nie skei nie maar die huwelik respekteer (hfst.7), nie immoreel wees nie (hfst.6), nie ander gelowiges hof toe sleep nie (hfst.6), gelowiges dissiplineer (hfst.5), mekaar in ag neem by die nagmaaltafel (hfst.11).
Doen alles uit liefde vir God en jou naaste, en nie uit ‘n begeerte om gesien of geprys te word nie. Hoe doen ‘n mens dit?
 Moenie wag vir ‘n gevoel van liefde nie. Doen wat 13:4-7 sê; doen praktiese dade van liefde (1 Johannes 3:16-17).
 Dink oor hoe groot jou sonde is, en oor hoe groot God se liefde is wat Hy aan die kruis bewys het. Reageer dan in liefde. “Ons het Hom lief, omdat Hy ons eerste liefgehad het.” (1 Johannes 4:19).
 Wees naby mense wat liefdevol is, sodat dit aan jou kan afsmeer soos sterk parfuum aan jou klere afsmeer as iemand vir jou ‘n drukkie gee.
 Bid hiervoor en word gevul met die Heilige Gees, want die vrug van die Gees is liefde (Efesiërs 3:18, Filippense 1:9, Galasiërs 5:22).
 Sorg dat jy liefde reg verstaan. Liefde bestaan nie in woorde nie, maar in dade (1 Johannes 3:18). Moet dan nie oor jou liefde vir ander roem as jy hulle skade aandoen en teen hulle sondig nie. Dit beteken egter nie dat liefde nooit iets negatief sê nie. Liefde sal juis sonde uitwys om die verlore skaap van sy dwaalweg af terug te bring.
Iemand wat alles in liefde doen is die meeste soos Jesus.
Geskiedkundiges sê soms: ‘As daar een ding is wat ons uit die geskiedenis leer, is dit dat ons nie uit die geskiedenis leer nie.’ Laat dit nie waar wees van jou lewe in 2015 nie. Leer uit jou en ander se foute. Leer uit die dinge wat jy en ander reg gedoen het. Laat dit jou aanspoor om beter te doen in 2016, om ‘n 1 Korintiërs 16:13-14 tipe Christen te wees in die nuwe jaar en totdat Jesus kom.
 John Piper, Audio-biografie oor die lewe van Charles Simeon – beskikbaar by www.desiringGod.org
Omtrent 15 jaar gelede het een van my dosente dié storie vertel. Toe hy ‘n jong pa was het hy sy kinders een Vrydag na skool opgelaai. ‘Waarheen wil julle ry?’ het hy gevra. Hulle moes eenvoudig ‘links, regs of reguit’ sê. Hulle klere was in die kattebak. Hy het êrens in Mpumalanga geeïndig toe dit donker was. Daar het hulle vir die nag by ‘n gastehuis ingeboek.